SKUPNO POROČILO EVROPSKEMU PARLAMENTU IN SVETU

Posebno upravno območje Macao: letno poročilo za leto 2012

Uvod

Evropska unija in njene države članice od izročitve Macaa celinski Kitajski pred trinajstimi leti pozorno spremljajo gospodarski in politični razvoj v Posebnem upravnem območju (PUO) Macao po načelu „ena država, dva sistema“. Da bi izpolnila svojo zavezo Evropskemu parlamentu iz leta 1999, Komisija izdaja letno poročilo o napredku Macaa. To je enajsto takšno poročilo, ki zajema razvoj v letu 2012.

Odnosi Evropske unije z Macaom temeljijo na skupnih vrednotah, evropski dediščini in skupnem interesu na področjih gospodarstva, okolja, izobraževanja in kulture. V letu 2012 so se dvostranski odnosi v okviru Sporazuma o trgovini in sodelovanju še naprej razvijali. Sporazum, podpisan leta 1992, je začel veljati 1. januarja 1993.

EU priznava, da se je politika „ena država, dva sistema“ v letu 2012 ustrezno izvajala v skladu z ustavo PUO Macao. Temeljne pravice in svoboščine prebivalcev Macaa so se spoštovale. Gospodarska politika je ob upoštevanju načel pravne države še naprej temeljila na tržnih načelih. Spodbujanje transparentnosti in dobrega upravljanja je ostalo prednostna naloga in nekaj napredka je bilo doseženega. Politični sistem Macaa se je približal višji stopnji demokratičnosti. EU upa, da bo na tem področju doseženega še več napredka, ki bo vodil v uvedbo splošnih volitev glavnega upravitelja in zakonodajne skupščine.

Politični razvoj

Leto 2012 je bilo tretje v mandatu macajskega glavnega upravitelja Fernanda Čuija. Fernando Čui je v svojem letnem političnem nagovoru 15. novembra povedal, da je v tem letu vlada Macaa uspešno ohranjala stalno gospodarsko rast in omogočila potrebno povečanje raznovrstnosti gospodarstva s ciljem postati mednarodno turistično in prostočasno središče. Vlada je še naprej delovala po načelu „postaviti ljudi na prvo mesto“ in prebivalcem z vseh družbenih položajev skušala omogočiti uživanje sadov gospodarskega razvoja in izboljšanja življenjskih razmer. Glavni upravitelj je obljubil, da bodo v celoti izkoristili danosti Macaa in tako pospešili ustrezno povečanje raznovrstnosti gospodarstva.

Po javnem posvetovanju ter odobritvi stalnega odbora nacionalnega ljudskega kongresa in zakonodajne skupščine je bila spremenjena Priloga II k temeljnemu zakonu v zvezi z načinom izvolitve glavnega upravitelja in oblikovanja zakonodajne skupščine PUO Macao. Število èlanov zakonodajne skupščine se je z 29 povečalo na 33. Dodana sta dva nova sedeža geografskih volilnih enot in dva nova neposredno voljena sedeža funkcionalnih volilnih enot. Sprememba bo začela veljati z volitvami zakonodajne skupščine septembra 2013. Tudi število èlanov odbora, ki volijo glavnega upravitelja, se bo povečalo, in sicer s 300 na 400. Slednje bo izhodišče za naslednje volitve glavnega upravitelja leta 2014. Gre za majhen, a vzpodbuden korak na poti krepitve temeljev demokracije uprave PUO Macao.

Svoboda izražanja je v Macau v glavnem spoštovana. Tiskani in elektronski mediji odražajo širok spekter mnenj. Kljub temu je nagnjenost medijev k samocenzuri vse večja. Mediji v Macau so močno odvisni od vladnih subvencij in po nekaterih poročilih naj bi novinarje zaposlovali na podlagi (zaznanih) vladnih interesov. Svoboda zbiranja je spoštovana, po nekaterih poročilih pa naj bi bili organi pregona preveč omejujoči. V skladu z ustavo je Macao spoštoval in zaščitil svobodo izpovedovanja vere in prepričanj. O zlorabi ali diskriminaciji na podlagi verske pripadnosti, prepričanja ali prakse niso poročali. Vlada je prepoznala zaostrovanje problema trgovine z ljudmi in v boju proti njej sodelovala z mednarodnimi partnerji, vključno z EU.

Spodbujanje transparentnosti in dobrega upravljanja je ostala prednostna naloga, kar kaže več razkritih primerov korupcije na višjem nivoju. Od leta 2012 se PUO Macao ne uvršča na lestvico zaznave korupcije organizacije Transparency International (TI). To je posledica notranje spremembe metodologije, ki z Macaom ni povezana. Leta 2011 je Macao dosegel indeks zaznave korupcije 5.1, pri čemer vrednost 10 pomeni najvišjo stopnjo transparentnosti. Leta 2012 je protikorupcijska komisija Macaa poročala, da je od 804 zadev, obravnavanih leta 2011, bilo 350 zadev kazenskih, kar je občutno manj kot leta 2009, ko je bilo sproženih 768 kazenskih postopkov. Slednje kaže na povečanje transparentnosti Macaa. Zakonodajna skupščina je razpravljala o vladnem predlogu zakona o prijavi premoženja in deležev. V skladu z njim morajo višji uradniki vseh treh vej oblasti razkriti vso domače premoženje in premoženje na tujem. Zakon je bil sprejet 4. januarja 2013.

Gospodarski razvoj

Leta 2012 se je gospodarstvo Macaa občutno upočasnilo. BDP se je realno povečal za 9,9 %[1] (v primerjavi s strmo rastjo v višini 21,9 % leta 2011). Razlog je v zmanjšani rasti izvoza igralništva in porabe obiskovalcev, kar je povezano z razmeroma šibko rastjo kitajskega gospodarstva. Macao je skupno obiskalo 28 milijonov obiskovalcev, kar je majhno zvišanje, in sicer za 0,3 % v primerjavi z letom 2011. Obiskovalci iz celinske Kitajske so predstavljali 60 % vseh obiskovalcev. Zasebna potrošnja in investicije so bile na solidni ravni. Stopnja inflacije je bila vse leto visokih 6,1 %. Kljub zmanjšani rasti, je Macao tudi leta 2012 obdržal vodilni položaj na trgu igralništva v svetu, ki ga zaseda že od leta 2006. Letni prihodek iz igralništva se je povečal za 13,5 % in dosegel rekordne 304 milijarde patak[2] (29,6 milijard EUR).

BDP je leta 2012 znašal 611 930 patak (59 635 EUR[3]) na prebivalca, kar Macao uvršča med najbogatejših deset na svetu. Hkrati je v zadnjem četrtletju leta 2012 povprečna mesečna plača znašala 12 000 patak (okrog 1 169 EUR). Mnogo prebivalcev Macaa si s težavo privošči stanovanje, zelo ranljiva skupina so starejše osebe. Glavni upravitelj je v svojem novembrskem političnem nagovoru napovedal, da se bo za izboljšanje življenjskih razmer prebivalcev ukrep pomoči v obliki subvencij vsem prebivalcem s stalnim prebivališčem, ki je v veljavi že od leta 2008, izvajal še naprej, in sicer v znesku, povišanem na 8 000 patak (780 EUR) ter da bo več denarja namenjenega socialnim, izobraževalnim in zdravstvenim storitvam. Paket pomoči je vključeval kupon za zdravstvene storitve v vrednosti 600 patak (58 EUR), zmanjšanje davka na dohodek za 30 %, davčne olajšave, oprostitvami plačila kolkovine, subvencije in mesečne pokojnine za starejše, subvencije za izobraževanje, subvencije za plačilo električne energije, pomoč družinam z nizkimi dohodki in finančne injekcije osrednjim varčevalnim računom. Z namenom izgradnje učinkovitejšega zdravstvenega sistema ter mreže primarne zdravstvene oskrbe, ki bi vsem prebivalcem zagotavljala brezplačno splošno in specialistično zdravstveno oskrbo do leta 2020, je bilo zdravstvu dodeljenih 10 milijard patak (970 milijonov EUR).

Igralništvo se je z več kot 40-odstotnim doprinosom k BDP-ju kot steber gospodarstva Macaa še okrepilo (v primerjavi z manj kot 30-odstotnim doprinosom pred desetletjem). V ožjem smislu je igralniški sektor zaposloval 23 %[4] celotne delovne sile Macaa. Ob upoštevanju povezanih turističnih in maloprodajnih storitev ali gradnje, povezane z igralništvom, naj bi ta delež presegal 70 %. Davek od iger na srečo je leta 2012 prispeval k 83 %[5] davčnih dohodkov.

Cilj vlade Macaa ostaja povečevanje raznovrstnosti gospodarstva na druge sektorje poleg igralniškega. Za razvoj gospodarskih dejavnosti, ki ne sodijo v sektor igralništva, na primer MICE (sestanki, spodbude, kongresi in razstave), ter ustvarjalne in kulturne industrije so bili potrebni nekateri ukrepi. Zaradi infrastrukturnih ozkih grl, pomanjkanja pomožnih podjetniških grozdov in človeških virov je bil v smislu raznovrstnosti dosežen le majhen napredek. Glavni razlog je zadnji naveden dejavnik, saj so igralniški in z njim povezani sektorji za iskalce zaposlitve še zmeraj privlačnejši od drugih. Stopnja brezposelnosti se je v zadnjem četrtletju leta 2012 znižala na 1,9 %, kar je najnižja raven v zadnjem desetletju.

Da bi zavrla čezmerni razvoj igralniškega sektorja, je vlada PUO še naprej izvaja različne nadzorne ukrepe, vključno z omejitvijo števila igralnih miz na 5 500 do leta 2013 in omejitvijo povprečne letne rasti v naslednjem desetletju na 3 %. Do konca leta 2012 je bilo v uporabi 5 485 igralnih miz. Mladim je novembra 2012 igranje iger na srečo omejila z zvišanjem minimalne starosti za vstop v igralnico z 18 na 21 let.

Za odpravo infrastrukturnih ozkih grl in trajnostni razvoj gospodarstva se je Macao s centralno vlado dogovoril za najem zemljišča na otoku Hengquin v sosednji mestni občini Zhuhai (celinska Kitajska), ki bo dobilo status posebne ekonomske cone. Vlada Macaa je izključila gradnjo igralnic v tej coni in se osredotočila na druge sektorje, vključno s tehnološkimi storitvami in ustvarjalnimi industrijami. V coni bo tudi nov kampus Univerze v Macau, izgradnja katerega bo končana leta 2013. Območje, zakupljeno za univerzo, bo v pristojnosti Macaa do leta 2049.

Dne 12. oktobra je zakonodajna skupščina Macaa sprejela ukrepe, da bi omejila špekulacije na trgu nepremičnin. Obračunavanje posebne kolkovine za transakcije s stanovanjskimi nepremičninami, uvedene junija 2011, tako razširja na trgovine, pisarne in parkirišča. Slednja so namreč postala najnovejši predmet špekulacij, ko je vroči denar prišel na trg, delno kot rezultat kvantitativnega sproščanja v ZDA. Davek na posebno kolkovino je prvo leto znašal 20 % in padel na 10 % v drugem letu. Podjetjem in tujim kupcem se obračuna še dodatnih 10 %.

Deveti dodatek k Sporazumu o tesnejšem gospodarskem partnerstvu Macaa s Kitajsko je bil podpisan 2. julija 2012. Dne 1. januarja 2013 je zabelo veljati 48 novih ukrepov liberalizacije storitev. Od trenutnih 160 storitvenih sektorjev na celinski Kitajski jih je za macajske ponudnike storitev zdaj odprtih 149. Blagovna menjava je bila z Dodatkom II v celoti liberalizirana leta 2006. Zadnji dodatek je temeljil na izboljšanju čezmejnega sodelovanja za podeljevanje koncesij macajskim podjetjem v Hengqinu. Evropska podjetja še naprej z zanimanjem sledijo razvojem, povezanim s Sporazumom o tesnejšem gospodarskem partnerstvu in posebno ekonomsko cono Hengqin, saj te iniciative nudijo vlagateljske priložnosti za poslovanje s celinsko Kitajsko.

Macao je poleg gospodarskega povezovanja z regijo delte Biserne reke še naprej krepil svoj položaj mostu med celinsko Kitajsko in portugalsko govorečimi državami v okviru macajskega foruma za gospodarsko in trgovinsko sodelovanje. Centralna vlada je obljubila podporo Macau pri njegovih prizadevanjih, da bi postal mednarodno turistično in prostočasno središče ter platforma za poslovanje in trgovino med Kitajsko in portugalsko govorečimi državami.

Sodelovanje med EU in Macaom

Vrhunec sodelovanja med EU in Macaom je bil obisk macajskega glavnega upravitelja Fernanda Čuija Evropske unije 10. januarja 2012, kjer ga je sprejel predsednik Barroso. Leto 2012 je zaznamovala tudi 20. obletnica podpisa Sporazuma o trgovini in sodelovanju med Evropsko gospodarsko skupnostjo in Macaom.

Dvostranska trgovina med EU in Macaom je bila leta 2012 stalno v porastu. V prvih devetih mesecih leta je izvoz EU v Macao zrasel za 17 % na 282 milijonov EUR[6], saj je trdno gospodarstvo Macaa potrebo po uvozu povečalo. Macao je rastoč trg za izvoznike luksuznega blaga, gurmanske hrane, vina in vozil iz EU. Upravitelji igralnic namreč razvijajo neigralniške vire prihodkov kot je kupovanje luksuznega blaga. EU beleži trgovinske presežke v odnosu do Macaa od leta 2009 (192 milijonov EUR v prvih devetih mesecih leta 2012) in je njegov drugi največji vir uvoza za Kitajsko, saj je predstavljala 23 %[7] njegovega uvoza v letu 2012.

Okrepljeno sodelovanje med EU in Macaom, vključno s sodelovanjem na novih področjih v skupnem interesu, na primer kulturi in varstvu okolja, ostaja ključni cilj obeh strani. To je bilo ponovno potrjeno s konstruktivnimi razpravami na letni seji Skupnega odbora EU in Macaa, ki je potekala 4. decembra 2012 v Bruslju.

Na seji Skupnega odbora sta obe strani pregledali najnovejše dogodke v okviru njunega odnosa, vključno s področjem trgovine in naložb. Obe strani sta proučili obstoječe sodelovanje, vključno s programom pravnega sodelovanja, programom usposabljanja za macajske tolmače in dejavnostmi v Macau v okviru Programa EU za poslovne informacije za Hongkong in Macao (v nadaljnjem besedilu: EUBIP).Razpravljali so tudi o sodelovanju pri davčnih zadevah in izmenjali mnenja o možnostih sodelovanja na področju obdavčenja prihrankov, ob upoštevanju nedavnega mednarodnega razvoja na področju izmenjave informacij med davnimi organi in potrebe po enakih konkurenčnih pogojih na mednarodni ravni.

Horizontalni sporazum med Macaom in Evropsko unijo o nekaterih vidikih zračnega prevoza je bil parafiran v okviru seje Skupnega odbora leta 2011. Postopek uradnega podpisa se je začel po tem, ko je bilo besedilo prevedeno v kitajščino in portugalščino.

Dejavnosti programa EUBIP, ki jih sofinancira Evropska komisija in upravlja Evropska trgovinska zbornica v Hongkongu, so se nadaljevale. EUBIP je uspešno pospeševal poslovanje med EU in Macaom. Čez leto je organiziral dogodke na temo intelektualne lastnine, sporazuma CEPA in trgovinskih odnosov med EU in širšo Kitajsko, vključno z Macaom. Vzpodbujal je tudi sodelovanje EU na dveh glavnih letnih dogodkih v Macau, macajskem naložbenem forumu ter macajskem mednarodnem forumu in razstavi o sodelovanju na področju okolja. Sodelovanje EU s svojimi državami članicami in evropskimi podjetji v skupnem paviljonu EU na teh dogodkih je močno okrepilo prepoznavnost EU. Zagotovilo pa je tudi dobro platformo za mrežno povezovanje za obiskovalce iz Macaa in celinske Kitajske ter priložnost za podjetja EU, da se predstavijo. Program EUBIP je bil zaključen novembra 2012, naslednji program se bo začel izvajati v letu 2013.

1. septembra 2012 se je začel izvajati akademski program EU v Macau. Izvaja ga konzorcij, ki vključuje Univerzo v Macau in Inštitut Macaa za evropske študije, pa tudi partnerje iz EU. Cilj programa je spodbujanje znanstveno-raziskovalne dejavnosti, razvoj dejavnosti ozaveščanja za povečanje prepoznavnosti EU ter okrepitev akademskega sodelovanja z visokošolskimi ustanovami EU.

EU in Macao sta obnovila sodelovanje pri usposabljanju tolmačev, katerih materna jezika sta kitajščina in portugalščina. 21. novembra 2012 sta generalni direktor skupne službe za tolmačenje in konference EU in macajski sekretar za upravo in pravosodje podpisala memorandum o soglasju z namenom povečanja števila usposobljenih tolmačev za potrebe kitajsko-portugalskega jezikovnega režima macajske uprave. V okviru programa bo potekalo usposabljanje tolmačev v Macau in Bruslju pet mesecev.

4. decembra 2012 je bila na sedežu Evropske komisije v Bruslju odprta fotografska razstava o Macau z naslovom „Bridging Time“ (čas povezovanja).

EU bo še naprej negovala svoje odnose s PUO Macaom, povečala število gospodarskih in trgovinskih povezav, okrepila sodelovanje s podjetji in civilno družbo ter spodbujala mobilnost in izmenjave s prebivalci Macaa. Različne izmenjave in dialogi med EU in Macaom se bodo leta 2013 še nadaljevali. EU še zlasti pričakuje povečanje dejavnosti na področju kulturne izmenjave, akademskega sodelovanja, okoljskega in pravnega sodelovanja ter sodelovanja v povezavi s ciljem Macaa dosegi gospodarsko raznovrstnost.

[1] Vir: če ni drugače navedeno, so vsi ekonomski podatki, ki se nanašajo na Macao, uradni statistični podatki, ki jih je izdala služba za popis prebivalstva in statistiko vlade PUO Macao.

[2] Vir: urad za nadzor in usklajevanje igralništva vlade PUO Macao.

[3] Povprečni menjalni tečaj evra za patake je leta 2012 znašal 10,2612.

[4] Vir: pregled zaposlovanja 4Q/2012, služba za popis prebivalstva in statistiko vlade PUO Macao.

[5] Vir: urad za finančne storitve vlade PUO Macao. Podatki iz leta 2012 obsegajo le obdobje od januarja do novembra 2012.

[6] Vir: Eurostat

[7] Vir: služba za popis prebivalstva in statistiko vlade PUO Macao.